b'\n_START_ARTICLE_\nLabradoro retriveris\n_START_SECTION_\nBendras vaizdas ir temperamentas\n_START_PARAGRAPH_\nLabradoro retriveris\xc2\xa0\xe2\x80\x93 tai tvirtai sud\xc4\x97tas, vidutinio dyd\xc5\xbeio, energingas \xc5\xa1uo. K\xc5\xabnas atleti\xc5\xa1kas, juosmuo trumpas ir tvirtas. Kr\xc5\xabtin\xc4\x97 apvaliais \xc5\xa1onkauliais, plati ir gili. Tai labai aktyvus \xc5\xa1uo, nepaisant jo stambumo, lengvai ir laisvai juda. D\xc4\x97l tokio sud\xc4\x97jimo ir sveikatos labradoras gali ilgai med\xc5\xbeioti laukuose, pelk\xc4\x97se, atne\xc5\xa1a pauk\xc5\xa1\xc4\x8dius bet kokiomis s\xc4\x85lygomis. Pagal charakter\xc4\xaf ir temperament\xc4\x85 labradoras gali b\xc5\xabti \xc5\xa1uo\xc2\xa0\xe2\x80\x93 kompanionas, \xc5\xa1uo\xc2\xa0\xe2\x80\x93 terapeutas. Fiziniai duomenys ir protiniai sugeb\xc4\x97jimai bei azartinis charakteris rodo, kad retriveris buvo i\xc5\xa1veistas med\xc5\xbeioklei, o pastovus temperamentas tinka j\xc4\xaf naudoti ir \xc4\xafvairiose darbo srityse._NEWLINE_Labiausiai labradoro retriveris skiriasi nuo kit\xc5\xb3 veisli\xc5\xb3 savo trumpu, prigludusiu, su gera povilne kailiu, saugan\xc4\x8diu j\xc4\xaf nuo blogo oro, taip pat trumpa, stora, gerai apaugusia tankiu kailiu \xe2\x80\x9e\xc5\xabdros\xe2\x80\x9d uodega._NEWLINE_Labradoro \xc5\xbevilgsnis draugi\xc5\xa1kas\xc2\xa0\xe2\x80\x93 i\xc5\xa1rei\xc5\xa1kiantis charakter\xc4\xaf ir ger\xc4\x85 b\xc5\xabd\xc4\x85, jis paklusnus ir sumanus \xc5\xa1uo, nelink\xc4\x99s \xc4\xaf agresij\xc4\x85 ir bailum\xc4\x85._NEWLINE_Labradoro retriveris neturi b\xc5\xabti auk\xc5\xa1ta\xc5\xabgis, lengvo sud\xc4\x97jimo, grubus ir nerangus. Jis turi b\xc5\xabti tvirto, stambaus sud\xc4\x97jimo._NEWLINE_I\xc5\xa1 pa\xc5\xbei\xc5\xabros\xc2\xa0\xe2\x80\x93 ram\xc5\xabs ir sant\xc5\xabr\xc5\xabs, prireikus b\xc5\xabna aktyv\xc5\xabs, energingi ir labai i\xc5\xa1tvermingi, beproti\xc5\xa1kai m\xc4\x97gsta vanden\xc4\xaf. Jie lengvai prisitaiko prie bet koki\xc5\xb3 gyvenimo s\xc4\x85lyg\xc5\xb3, i\xc5\xa1tikimi kompanionai. Labradoro retriverio charakteris i\xc5\xa1skirtinis, kaip ir jo \xe2\x80\x9e\xc5\xabdros\xe2\x80\x9c uodega. Idealus charakteris\xc2\xa0\xe2\x80\x93 geras, bendraujantis, paklusnus, noriai dirba ir stengiasi b\xc5\xabti naudingas, neagresyvus su \xc5\xbemon\xc4\x97mis ir gyv\xc5\xabnais. Myli vaikus, mielai d\xc5\xabksta drauge su jais. Itin stabili nerv\xc5\xb3 sistema, \xc5\xa1is \xc5\xa1uo yra atsparus stresui.\n_START_SECTION_\n\xc5\xaagis ir svoris\n_START_PARAGRAPH_\nIdealus \xc5\xabgis ties ketera: patin\xc5\xb3\xc2\xa0\xe2\x80\x93 56-57\xc2\xa0cm (svoris 29-36 kg), kali\xc5\xb3\xc2\xa0\xe2\x80\x93 54-56\xc2\xa0cm (svoris 25-31,5 kg).\n_START_SECTION_\nGalva\n_START_PARAGRAPH_\nGalva gana didel\xc4\x97, ta\xc4\x8diau proporcinga k\xc5\xabnui, pageidautina be nuokar\xc5\xb3, taip vadinama \xe2\x80\x9esausa\xe2\x80\x9c. Suaugusi\xc5\xb3 \xc5\xa1un\xc5\xb3 pakau\xc5\xa1io gumburas nesmarkiai i\xc5\xa1reik\xc5\xa1tas. Kaukol\xc4\x97 plati, ta\xc4\x8diau ne grubi, su ry\xc5\xa1kiai i\xc5\xa1reik\xc5\xa1tu per\xc4\x97jimu nuo kaktos iki snukio\xc2\xa0\xe2\x80\x93 \xe2\x80\x9estopas\xe2\x80\x9c. Kaktos ir snukio linijos lygiagre\xc4\x8dios, galvos ilgis nuo pakau\xc5\xa1io gumburo iki \xe2\x80\x9estopo\xe2\x80\x9c beveik lygus snukio ilgiui. Skruostikauliai nery\xc5\xa1k\xc5\xabs. Antakiai truputi i\xc5\xa1\xc5\xa1ok\xc4\x99, tai pary\xc5\xa1kina per\xc4\x97jim\xc4\x85 nuo nosies iki kaktos. Snukis platus ir gilus, pakankamai trumpas, proporcingas kaukolei. Vir\xc5\xa1utin\xc4\x97 l\xc5\xabpa prigludusi, gerai dengia apatin\xc4\xaf \xc5\xbeandikaul\xc4\xaf. \xc5\xbdandikauliai stamb\xc5\xabs. Snukis i\xc5\xa1 \xc5\xa1ono \xc5\xa1iek tiek primena sta\xc4\x8diakamp\xc4\xaf. Tr\xc5\xabkumai: neproporcinga k\xc5\xabnui galva, ry\xc5\xa1k\xc5\xabs skruostikauliai, siauras, smailas snukis, labai m\xc4\x97singos l\xc5\xabpos, rauk\xc5\xa1l\xc4\x97tas snukis, nery\xc5\xa1kus per\xc4\x97jimas nuo kaktos iki snukio, neproporcing\xc5\xb3 linij\xc5\xb3 galva.\n_START_SECTION_\nNosis\n_START_PARAGRAPH_\nNosis plati, \xc5\xa1nerv\xc4\x97s gerai i\xc5\xa1sivys\xc4\x8diusios. Juod\xc5\xb3 ir gelsv\xc5\xb3 \xc5\xa1un\xc5\xb3\xc2\xa0\xe2\x80\x93 juodos spalvos, \xc5\xa1okolado spalvos \xc5\xa1un\xc5\xb3\xc2\xa0\xe2\x80\x93 rudos. Gelsv\xc5\xb3 \xc5\xa1un\xc5\xb3 \xc5\xbeiemos periodu, kali\xc5\xb3 rujos ir n\xc4\x97\xc5\xa1tumo metu nosis \xc5\xa1iek tiek praranda pigmentacijos. Pasitaiko vadinama \xe2\x80\x9e\xc5\xbeiemos\xe2\x80\x9c nosis, ta\xc4\x8diau i\xc5\xa1lieka juodas apvadas apie nosies pagrind\xc4\x85. Kartais gimsta gelsvi \xc5\xa1uniukai be pigmentacijos, tai ir nosis b\xc5\xabna ro\xc5\xbein\xc4\x97, n\xc4\x97ra juodo apvado ne tik apie nos\xc4\xaf, bet ir aplink akis. Tokia spalva yra nepageidaujama veisimui, ta\xc4\x8diau tai visi\xc5\xa1kai netrukdo \xc5\xa1uniukui gyventi pilnavert\xc4\xaf gyvenim\xc4\x85. Amerikoje tokie \xc5\xa1uniukai brokuojami. Norint i\xc5\xa1vengti tokios spalvos nepatartina kergti tarpusavyje gelsvos ir \xc5\xa1okolado spalvos \xc5\xa1un\xc5\xb3. Tr\xc5\xabkumai: netiesi nosies nugar\xc4\x97l\xc4\x97\xc2\xa0\xe2\x80\x93 nuleista arba per daug riesta, labai silpna pigmentacija.\n_START_SECTION_\nDantys\n_START_PARAGRAPH_\nDantys ir \xc5\xbeandikauliai tvirti, sukandimas \xc5\xbeirklinis. Pageidautina, kad b\xc5\xabt\xc5\xb3 visi 42 dantys, ta\xc4\x8diau FCI standartas neapibr\xc4\x97\xc5\xbeia dant\xc5\xb3 formul\xc4\x97s, jame tik tiksliai nusakoma, kad sukandimas\xc2\xa0\xe2\x80\x93 \xc5\xbeirklinis, privaloma tur\xc4\x97ti po 6 kand\xc5\xbeius vir\xc5\xa1utiniame ir apatiniame \xc5\xbeandikauliuose, taip pat 4 iltis. Ta\xc4\x8diau kergiant \xc5\xa1unis, neturin\xc4\x8dius vis\xc5\xb3 reikiam\xc5\xb3 dant\xc5\xb3, patartina partnerius parinkti su visais dantimis. Tr\xc5\xabkumai: perkandimas ar neprikandimas.\n_START_SECTION_\nAusys\n_START_PARAGRAPH_\nVidutinio dyd\xc5\xbeio (i\xc5\xa1temptos \xc4\xaf priek\xc4\xaf pasiekia vidin\xc4\xaf akies kamp\xc4\x85), gana sunkios, prisigludusios prie galvos, esti \xc5\xa1iek tiek auk\xc5\xa1\xc4\x8diau aki\xc5\xb3 linijos._NEWLINE_Tr\xc5\xabkumai: per didel\xc4\x97s, ilgos, lengvos, per \xc5\xbeemai nusvirusios.\n_START_SECTION_\nAkys\n_START_PARAGRAPH_\nDraugi\xc5\xa1kas, malonus \xc5\xbevilgsnis atspindi puik\xc5\xb3 charakter\xc4\xaf, prot\xc4\x85 ir energij\xc4\x85. Vidutinio dyd\xc5\xbeio, pla\xc4\x8dios, trikamp\xc4\x97s formos, nei\xc5\xa1\xc5\xa1okusios ir neu\xc5\xbekritusios. Tamsiai rudos arba rie\xc5\xa1uto spalvos akys b\xc5\xabna juod\xc5\xb3 ir gelton\xc5\xb3 \xc5\xa1un\xc5\xb3, rudos arba rie\xc5\xa1uto spalvos akys\xc2\xa0\xe2\x80\x93 \xc5\xa1okolado spalvos \xc5\xa1un\xc5\xb3. Juod\xc5\xb3 ir gelton\xc5\xb3 \xc5\xa1un\xc5\xb3 vok\xc5\xb3 kra\xc5\xa1tai turi b\xc5\xabti juodi, \xc5\xa1okolado spalvos \xc5\xa1un\xc5\xb3\xc2\xa0\xe2\x80\x93 rudi._NEWLINE_Tr\xc5\xabkumai: juodos arba geltonos spalvos akys suteikia \xc5\xa1uniui pikt\xc4\x85 \xc5\xbevilgsn\xc4\xaf, tod\xc4\x97l nepageidaujamos; aki\xc5\xb3 apvadai be pigmentacijos. Ma\xc5\xbeos, migdolo formos, arti viena kitos akys, apvalios arba i\xc5\xa1\xc5\xa1okusios netipi\xc5\xa1kos \xc5\xa1iai veislei.\n_START_SECTION_\nKaklas\n_START_PARAGRAPH_\nKaklas turi b\xc5\xabti vidutinio ilgio, sausas, raumeningas, be nuokar\xc5\xb3, tiesus, horizontaliai turi sudaryti ma\xc5\xbedaug 45 laipsni\xc5\xb3 kamp\xc4\x85, kad \xc5\xa1uo gal\xc4\x97t\xc5\xb3 lengvai pakelti ir atne\xc5\xa1ti sumed\xc5\xbeiot\xc4\x85 grob\xc4\xaf. Tr\xc5\xabkumai: trumpas, su nuokara kaklas.\n_START_SECTION_\nK\xc5\xabnas\n_START_PARAGRAPH_\nNugara tvirta ir plati. Vir\xc5\xa1utin\xc4\x97 linija stovint ar judant tiesi nuo keteros iki kry\xc5\xbeiaus. Ketera ry\xc5\xa1ki. Juosmuo trumpas, platus, tvirtas, ta\xc4\x8diau neturi sudaryti kvadratinio \xc5\xa1uns \xc4\xafsp\xc5\xabd\xc5\xbeio, nes labradoras yra \xc5\xa1iek tiek i\xc5\xa1temptos formos k\xc5\xabno. Kr\xc5\xabtin\xc4\x97 plati, su gerai i\xc5\xa1lenktais \xc5\xa1onkauliais, gili, siekianti alk\xc5\xabn\xc4\x97s s\xc4\x85nar\xc4\xaf. Pilvas nestipriai \xc4\xaftrauktas, tod\xc4\x97l apatin\xc4\x97 k\xc5\xabno linija beveik tiesi. Tr\xc5\xabkumai: siaura, negili kr\xc5\xabtin\xc4\x97, taip pat per daug plati, statin\xc4\x97s formos kr\xc5\xabtin\xc4\x97, kuri trukdo taisyklingai ir laisvai jud\xc4\x97ti; i\xc5\xa1keltas juosmuo, \xc4\xaflinkusi nugaros linija, per \xc5\xbeemai i\xc5\xa1augusi uodega, per daug ilgas juosmuo, sudarantis ilgo \xc5\xa1uns \xc4\xafsp\xc5\xabd\xc4\xaf, taip pat per daug trumpas k\xc5\xabnas.\n_START_SECTION_\nUodega\n_START_PARAGRAPH_\nUodega yra viena i\xc5\xa1 i\xc5\xa1skirtini\xc5\xb3 labradoro bruo\xc5\xbe\xc5\xb3, b\xc5\xabding\xc5\xb3 tik \xc5\xa1iai veislei. Uodega stora prie pagrindo ir palaipsniui siaur\xc4\x97janti prie galo. Vidutinio ilgio, siekianti kulno s\xc4\x85nar\xc4\xaf. Per vis\xc4\x85 ilg\xc4\xaf uodega padengta tipi\xc5\xa1kais labradorui trumpais, prigludusiais, tankiais plaukais ir atrodo apvali kaip \xc5\xabdros. Uodega ramyb\xc4\x97s b\xc5\xabsenoje arba judant prat\xc4\x99sia nugaros linij\xc4\x85, tai yra nepakeliama auk\xc5\xa1\xc4\x8diau nugaros linijos. \xc5\xa0uo uodeg\xc4\x85 gali ne\xc5\xa1ti \xe2\x80\x9elinksmai\xe2\x80\x9c pakelt\xc4\x85, bet neu\xc5\xberiest\xc4\x85 vir\xc5\xa1 nugaros. Ji u\xc5\xbebaigia bendr\xc4\x85 harmoningai sud\xc4\x97to labradoro i\xc5\xa1vaizd\xc4\x85, sudarydama vientis\xc4\x85 linij\xc4\x85 nuo keteros iki uodegos galiuko._NEWLINE_Tr\xc5\xabkumai: per trumpa arba per ilga, plona uodega, u\xc5\xberiesta vir\xc5\xa1 nugaros, kardo formos uodega.\n_START_SECTION_\nPriekin\xc4\x97s gal\xc5\xabn\xc4\x97s\n_START_PARAGRAPH_\nPriekin\xc4\x97s gal\xc5\xabn\xc4\x97s tiesios, tvirtos, kaulingos. Ilgis yra ma\xc5\xbedaug lygus pusei \xc5\xa1uns \xc5\xabgio ties ketera. Ment\xc4\x97s yra nukreiptos atgal, ilgos, su petikauliu sudaro ma\xc5\xbedaug 90 laipsni\xc5\xb3 kamp\xc4\x85, garantuojan\xc4\x8dios priekini\xc5\xb3 gal\xc5\xabni\xc5\xb3 judesi\xc5\xb3 laisvum\xc4\x85, su geru i\xc5\xa1metimu \xc4\xaf priek\xc4\xaf. Priekin\xc4\x97s gal\xc5\xabn\xc4\x97s statmenos \xc5\xbeemei, alk\xc5\xabn\xc4\x97s gerai prigludusios prie k\xc5\xabno. Rie\xc5\xa1ai tvirti, \xc5\xa1iek tiek nuolaid\xc5\xabs, nepageidaujama, kad b\xc5\xabt\xc5\xb3 visi\xc5\xa1kai stat\xc5\xabs, tai yra sudaryt\xc5\xb3 90 laipsni\xc5\xb3 kamp\xc4\x85 su \xc5\xbeeme. Tr\xc5\xabkumai: Menties ir petikaulio kampas ne 90 laipsni\xc5\xb3, trumpas petikaulis, \xe2\x80\x9elaisvos\xe2\x80\x9c alk\xc5\xabn\xc4\x97s, netiesios, plonos kojos, silpni rie\xc5\xa1ai.\n_START_SECTION_\nU\xc5\xbepakalin\xc4\x97s gal\xc5\xabn\xc4\x97s\n_START_PARAGRAPH_\nU\xc5\xbepakalin\xc4\x97s gal\xc5\xabn\xc4\x97s raumeningos, tiesios, tvirtos, lygiagre\xc4\x8dios. \xc5\xa0launikaulis pakankamai ilgas, su blauzdikauliu sudaro ma\xc5\xbedaug 110 laipsni\xc5\xb3 kamp\xc4\x85, leid\xc5\xbeia optimaliai atsispirti ir lengvai statyti galines kojas \xc5\xa1uniui judant. Sl\xc4\x97snos trumpos, tvirtos, statmenos \xc5\xbeemei. Kulnai ry\xc5\xa1k\xc5\xabs, statmeni, lygiagret\xc5\xabs. Kai \xc5\xa1uo stovi, galin\xc4\x97s kojos turi b\xc5\xabti pastatytos \xc5\xa1iek tiek atgal._NEWLINE_Tr\xc5\xabkumai: suart\xc4\x97j\xc4\x99 kulno s\xc4\x85nariai, str\xc4\x97nos neraumeningos, ties\xc5\xabs arba per smarkiai i\xc5\xa1reik\xc5\xa1ti u\xc5\xbepakaliniai kampai, per ilgas \xc5\xa1launikaulis, neteisingas sl\xc4\x97sn\xc5\xb3 pastatymas, s\xc4\x85lygojantis netaisykling\xc4\x85 ir neproduktyv\xc5\xb3 b\xc4\x97gim\xc4\x85.\n_START_SECTION_\nLetenos\n_START_PARAGRAPH_\nLetenos tvirtos ir kompakti\xc5\xa1kos, su suspaustais pir\xc5\xa1tais ir gerai i\xc5\xa1sivys\xc4\x8diusiomis pagalv\xc4\x97l\xc4\x97mis. Tr\xc5\xabkumai: nesuspaustos, ilgais pir\xc5\xa1tais, i\xc5\xa1sk\xc4\x97stos letenos.\n_START_SECTION_\nKailis\n_START_PARAGRAPH_\nLabradoro retriverio kailis yra b\xc5\xabdingas tik \xc5\xa1iai veislei. Jis yra trumpas, tiesus ir labai tankus, gana \xc5\xa1iurk\xc5\xa1tus. Paplaukis mink\xc5\xa1tas, labai tankus, saugantis nuo blogo oro ir vandens. Ant nugaros leid\xc5\xbeiama truput\xc4\xaf banguota plauk\xc5\xb3 juosta. Pabraukus prie\xc5\xa1 plauk\xc4\x85, kailis i\xc5\xa1 karto gr\xc4\xaf\xc5\xbeta \xc4\xaf pradin\xc4\x99 pad\xc4\x97t\xc4\xaf._NEWLINE_Tr\xc5\xabkumai: banguoti, mink\xc5\xa1ti, \xc5\xa1veln\xc5\xabs plaukai, paplaukio nebuvimas, nuplikimas.\n_START_SECTION_\nSpalva\n_START_PARAGRAPH_\nLabradoro retriveris gali b\xc5\xabti visi\xc5\xa1kai juodos, gelsvos ar \xc5\xa1okolado spalvos. Leid\xc5\xbeiama nedidel\xc4\x97 balta d\xc4\x97m\xc4\x97 ant kr\xc5\xabtin\xc4\x97s. Gelsva spalva gali b\xc5\xabti nuo kremin\xc4\x97s iki intensyviai geltonos spalvos. Vasar\xc4\x85 juodi \xc5\xa1unys da\xc5\xbenai paruduoja, tod\xc4\x97l juos reikia saugoti nuo saul\xc4\x97s, kuri nudegina spalv\xc4\x85. Balti plaukai atsiranda su am\xc5\xbeiumi. Visai kas kita margas \xc5\xa1uns kailio atspalvis. Diskvalifikacija: bet kokia kita spalva nei nurodyta standarte.'